KIRJALLINEN KYSYMYS E-1443/03

esittäjä(t): Olivier Dupuis (NI) komissiolle

(24. huhtikuuta 2003)

Aihe: Laos: 20 vuotta vankeutta rauhanomaisesta mielenosoituksesta

Yhdysvaltojen ulkoministeriö julkaisi 31. maaliskuuta 2003 vuotta 2002 koskevan raporttinsa ihmisoikeuksista. Raportin mukaan 26. lokakuuta -liikkeen viisi johtohenkilöä (Thongpaseuth Keuakoun, Khamphouvieng Sisa-At, Seng-Aloun Phengphanh, Bouavanh Chanmanivong ja Keochay), jotka pidätettiin lokakuussa 1999 heidän järjestettyään Vientianessa rauhanomaisen mielenosoituksen demokratian puolesta, on tuomittu suljetuin ovin käydyssä oikeudenkäynnissä 20 vuodeksi vankilaan hallituksen vastaisista toimista (sic) ja he ovat parasta aikaa vangittuina Vientianessa. Laosin viranomaiset olivat aikaisemmin antaneet muita, täysin ristiriitaisia selityksiä kyseisen viiden opiskelijajohtajan tilanteesta. Laosin demokraattisen kansantasavallan viranomaiset kiistivät kahden vuoden ajan mainitun viisikon pidätyksen. Laosin demokraattisen kansantasavallan ulkoministeri Somsavad Lengsavat kuitenkin ilmoitti marraskuussa 2001 Italian varaulkoministerille Margherita Boniverille, että heitä ei oltu vielä tuomittu. Laosin kansalliskokouksen oikeudellisten asioiden valiokunnan puheenjohtaja puolestaan ilmoitti Euroopan parlamentille Strasbourgissa pidetyssä kokouksessa kesäkuussa 2002, että heidät oli tuomittu edellisenä vuonna. Samalla hän lupasi toimittaa oikeudenkäyntiasiakirjat. Useista muistutuksista huolimatta hän ei ole kuitenkaan tätä tehnyt.

Onko komissio jo ilmaissut Laosin demokraattisen kansantasavallan viranomaisille paheksuntansa mainitun viisikon saaman tuomion kovuudesta sekä tavasta, jolla oikeudellinen menettely kokonaisuudessaan vietiin läpi? Onko komissio ilmaissut heille äärimmäisen ärtymyksensä siitä, ettei se koskaan saanut oikeaa tietoa? Ottaen huomioon mainittujen asioiden erityisen vakavuuden sekä Euroopan unionin yhteistyöohjelmien laajuuden ja tärkeyden Laosissa eikö komissio ole sitä mieltä, että mikäli Laosin demokraattisen kansantasavallan viranomaiset eivät anna selkeää sitoumusta pikaisesta uusintaoikeudenkäynnistä kyseistä viisikkoa vastaan, komission olisi syytä keskeyttää EU:n ja Laosin välisen yhteistyösopimuksen soveltaminen?

Christopher Pattenin komission puolesta antama vastaus

(23. toukokuuta 2003)

Komissio on täysin sitoutunut korostamaan tarvetta vahvistaa kansalaisoikeuksien ja poliittisten oikeuksien kunnioittamista Laosissa mukaan lukien ilmaisun-, kokoontumis-, yhdistymis- ja uskonnonvapaus sellaisina, kuin ne on mainittu yhteisön ja Laosin demokraattisen kansantasavallan yhteistyösopimuksessa.

Komissio on ottanut esille 26. lokakuuta 1999 -liikkeen viittä johtohenkilöä koskevan kysymyksen kahdenvälisissä tapaamisissa Laosin hallituksen kanssa ja myös muilla foorumeilla, mutta toistaiseksi tätä asiaa koskevia tietoja on toimitettu vain rajallisesti.

EU:n ja Laosin välisen yhteistyösopimuksen soveltamisen keskeyttämistä koskevasta kysymyksestä komissio on edelleen sitä mieltä, että johdonmukainen politiikka rakentavan poliittisen vuoropuhelun käymiseksi Laosin hallituksen kanssa yhdistyneenä yhteisön osittain rahoittamien kehitysapuohjelmien myötä tarjottavaan jatkuvaan tukeen Laosin kaikkein haavoittuvaisimmille väestönosille on hedelmällisempi lähestymistapa kuin pyrkiminen vastakkainasetteluihin.

Jos Laosin poliittinen ja ihmisoikeustilanne kuitenkin heikkenee niin, että yhteisön Laosin kanssa tehtävän yhteistyön jatkuminen joutuu kyseenalaiseksi, komissio on valmis ryhtymään tarvittaviin toimenpiteisiin yhteisymmärryksen saavuttamiseksi asianmukaisista toimista.